Garabel

bay Ivan Turgenev

Returni-yen fon shikaring, me zai go along garden-alee. May doga zai lopi avanen me.

Turan ta lentifi e en-go ahfem, kwasi al he merki shikar.

Me kan avan along alee e en-vidi un yunge garabel. Sirkum suy bik ye hwantaa, on suy kapa ye puha. Ta he lwo fon nesta (feng zai swingi gro den birkas de alee), e al nau ta zai sidi sin muva, al rasstavi yus kresi-ney alas-ki ga sinmahtem.

May doga lentem blisifi a ta, ewalaa un lao swatesina-ney garabel turan ek-lwo fon blise baum e pon swa yus bifoo suy musla. Ga yeroshi-ney, deformi-ney, kun denade pipsa ta salti para ves versu ofnen dentaful muh.

Ta fa-lansi salvi swa-ney kinda! ta shirmi ta bay swa... bat ol suy korpa-ki zai tremi por dashat, suy vos-ki bikam pagale e rauke, ta zai rigidifi, ta zai uhri swa-ney jiva...

A ta, doga mus sembli kom gro-monsta! Yedoh ta bu mog-te sidi for on suy gao anchun brancha... Koy forsa, kel es pyu gran kem suy vola, mah-lwo ta fon dar.

May Tresor stopi, en-muvi bak... Shayad, ta toshi rekoni sey forsa.

Me hastem voki doga e go wek al senti gro-respekta.

Ya; bye ridi. Me senti gro-respekta versu toy syao herolik faula, versu suy luba-ney japat.

Luba, me zai dumi, es pyu forte kem morta e foba de morta. Sol bay it, sol bay luba hi jiva fa-kipi e fai for.

(1879)